Papersnake/gushiwen huggingface dataset:
御制皇陵碑
朱元璋（明代）

孝子皇帝元璋谨述：洪武十一年夏四月，命江阴侯吴良督工新造皇堂。予时秉鉴窥形，但见苍颜皓首，忽思往日之艰辛。况皇陵碑记皆儒（臣）粉餙之文，恐不足为后世子孙戒，特述艰难、明昌运，俾世代见之。其辞曰：

昔我父皇，寓居是方，农业艰辛，朝夕旁徨，俄尔天灾流行，眷属罹殃：皇考终於六十有四，皇妣五十有九而亡，孟兄先死，合家守丧。

田主德不我顾，呼叱昂昂，既不与地，邻里惆怅。忽伊兄之慷慨，惠此黄壤，殡无棺椁，被体恶裳，浮掩三尺，奠何肴浆。

既葬之后，家道惶惶，仲兄少弱，生计不张，孟嫂携幼，东归故乡。值天无雨，遗蝗腾翔，里人缺食，草木为粮。

予亦何有，心惊若狂，乃与兄计，如何是常？兄云去此，各度凶荒。兄为我哭，我为兄伤，皇天白日，泣断心肠，兄弟异路，哀恸遥苍。

汪氏老母，为我筹量，遣子相送，备醴馨香，空门礼佛，出入僧房。居未两月，寺主封仓，众各为计，云水飘飏。

我何作为，百无所长，依亲自辱，仰天茫茫，既非可倚，侣影相将，朝突炊烟而急进，暮投古寺以趍跄，仰穷崖崔嵬而倚碧，听猿啼夜月而凄凉，魂悠悠而觅父母无有，志落魄而佒佯。

西风鹤唳，俄淅沥以飞霜，身如飘蓬逐风而不止，心滚滚乎沸汤，一浮云乎三载，年方二十而强。

时乃长淮盗起，民生攘攘，於是思亲之心昭著，日遥盻乎家邦。

已而既归，仍复业於觉皇，住方三载而又雄者跳梁。初起汝颖，次及凤阳之南厢。未几陷城，深高城隍，拒守不去，号令彰彰 。

友人寄书，云及趋降，既忧且惧，无可筹详，傍有觉者，将欲声扬。

当此之际，逼迫而无已，试与知者相商，乃告之曰：果束手以待罪，亦奋臂而相戕？知者为我画计，且祷阴以默相，如其言往卜去，守之何详。

神乃阴阴乎有警，其气郁郁乎洋洋，卜逃卜守则不吉，将就凶而不妨，即起趋降而附城，几被无知而创。

少顷获释，身体安康，从愚朝暮，日日戎行，元兵讨罪，将士汤汤，一攫不得，再攫再骧，移营易垒，旌旗相望。

已而解去，弃戈与枪，予脱旅队，驭马控缰，出游南土，气舒而光。

倡农夫以入伍，事业是匡，不逾月而众集，赤帜蔽野而盈冈，率度清流，戍守滁阳。

思亲询旧，终日慨慷，知仲姊已逝，独存驸马与甥双。驸马引儿来我栖，外甥见舅如见娘。此时孟嫂亦有知，携儿挈女皆从傍，次兄已殁又数载，独遗寡妇野持筐：因兵南北，生计忙忙，一时会聚如再生，牵衣诉昔以难当。

於是家有眷属，外练兵钢，羣雄并驱，饮食不遑。暂戍和州，东渡大江，首抚姑熟，礼仪是尚。遂定建业，四守关防，砺兵秣马，静看颉颃。

羣雄自为乎声教，戈矛天下铿锵；元纲不振乎彼世祖之法，豪杰何有乎仁良。予乃张皇六师，飞旗角亢，勇者效力，智者赞襄。

亲征荆楚，将平湖湘，三苗尽服，广海入疆。命大将军，东平乎吴越，齐鲁耀乎旌幢，西有乎伊洛崤函，地险河湟，入胡都而市不易，肆虎臣露锋刃而灿若星鋩。

已而长驱乎井陉，河山之内外民庶咸仰。关中即定，市巷笙簧，玄菟乐浪，以归版籍，南藩十有三国而来王。倚金陵而定鼎，托虎踞而仪凤凰，天堑星高而月辉沧海，钟山镇岳而峦接乎银潢。

欲厚陵之微葬，卜者乃曰不可，而地且藏。於是祀事之礼已定，每精洁乎蒸尝，惟劬劳罔极之恩难报，勒石铭於皇堂，世世承运而务德，必彷佛於殷商。泪笔以述，难谕嗣以抚昌，稽首再拜，愿时时而来飨 。

洪武十一年，岁次戊午，七月吉日建。
丙申生日七十自赋二首
方回（元代）

先君无罪谪封川，天畀遗孤出瘴烟。
忽到古希年七十，犹思上大化三千。
苦吟足可编诗史，狂醉真宜号谪仙。
五子传家无一物，聊将书册当青毡。
留岳仲远处欲归赋
龚璛（元代）

客怀迷积阴，归梦理前路。筱岸散清漪，秧畴生绿雾。

蚓鸣沮洳夜，鸠唤苍茫曙。我本江海人，安得扁舟去。
再和子育 其三
彭汝砺（宋代）

朔风白昼不胜寒，清晓马行霜雪间。纵目还经望云岭，伤心不见采芝山。
偈颂十八首
释师体（宋代）

少室无师句，曹溪绝学禅。
浑家鬼擘口，五逆不成冤。
断碑
顾逢（宋代）

此地何时立，相传岁月多。
仅留残刻在，免得后人磨。
剥处补苍藓，断痕穿细莎。
欲知前代事，几度读来讹。
皇帝閤春帖子 其五
胡宿（宋代）

春官青鸟司开启，星舍苍龙主发生。甘雨惠风资帝力，杏花蒲叶劝民耕。
偈颂一百零二首
释绍昙（宋代）

山雨酿春寒，晓湿梅花重。
结实较迟迟，且听香浮动。
化工有意待重来。永为鼎鼐调羹用。
送张谦父往潭州
陈藻（宋代）

八卦重来梦一周，人生列得几年浮。
看君矍铄犹堪展，似我龙钟只合休。
淮广早供词峡兴，湖湘留与鬓霜游。
还乡试问同庚客，剩有头颅话旧否。
和子山种花 其二
文同（宋代）

碾薄䄩圆粉色匀，一枝寒艳恼青春。晓来带雨四厢下，恰似蓬莱见太真。
中秋夜杨时可与狄端叔载酒见过月下联句
赵鼎臣（宋代）

月固不可得，客亦未易逢。相看且一笑，剧饮须千钟。

石交事绮语，辩口如剑锋。血指遇巧匠，青蒿倚长松。

平生所欣慕，今夕获从容。我出元白后，敢蹑李杜踪。

竞誇词激烈，已觉醉蒙茸。虚文矜画虎，利口极雕龙。

谁能望尘拜，初不希侯封。云披蟾影白，露浥桂香浓。

河汉淡无色，乌鹊迷所从。要为青女约，从使蜚廉攻。

渡河天女懒，捣药玉兔慵。秋凝霜悒悒，晴解云重重。

论功有词客，误晓惊惰农。兴从庾亮发，景为仲宣供。

夜气凄以冷，斗杓横复纵。文章余所短，翰墨子之丰。

酒渴思朝汲，肠饥闻夜舂。宁尽杯中蚁，勿听床下蛩。

思涩惭追骥，篇成类采葑。我眠君且去，莫待鼓鼕鼕。
再过汶上路凤冈民部出送河桥留别
于慎行（明代）

邑里经年别，重逢春草芳。一杯临汶水，三月绾垂杨。

豪侠齐公子，风流汉省郎。乡山多胜赏，后会莫相忘。
金缕曲 题蒲察夫人《闺塾千字文》⑴
顾太清（清代）

肃肃金闺彦。古蒲察、巍巍令族，声名久远。彤管一枝承内则。

不写春愁秋怨。更不假、花针柳线。千字文章传千古，又何劳、列女纷纷传。

风人旨，异堪羡。

鸥波故事今重见。几生中、双修福慧，才人淑嫒。绣虎雕龙天付与，好是骊珠一串。

能使我、读之不倦。俚句勉题容附翼，忝同宗、何故相知晚。

何日欲，会君面。
寿马裕斋观文
陈著（宋代）

江之永矣，其流汤汤。整我六师，告成于王。

春日载阳，薄言采芑。泳之游之，民之洽矣。

清且沦漪，有美一人。怀哉怀哉，率土之滨。
元苏二公祠
曹豳（宋代）

两公千载士，出处不须齐。
好事赵明府，合祠元瀼溪。
清芬兰馥馥，往事草萋萋。
新额人瞻仰，知君手自题。
夜坐有感
高斯得（宋代）

自叹吾生行且休，谁能长抱畏涂忧。
三番自取刳肠害，百练多涂绕指柔。
鞭凤笞鸾劳梦想，斗鸡走狗好沉浮。
从今投劾归渔隐，手掬清波荡许愁。
【仙吕】醉扶归
王和卿（元代）

我嘴揾着他油髟狄髻，他背靠着我胸皮。早难道香腮左右偎，则索项窝里长吁气。一夜何曾见他面皮？则是看一宿牙梳背。
酹江月（金丹合潮候图）
林自然（宋代）

凿开混沌，见钱塘南控、长江凝碧。今古词人图此景，谁解推原端的。岁去年来，日庚月申，因甚无差忒。如今说破，要知天地来历。

道散有一强名，五行颠倒，互列乾坤历。坎水逆流朝丙户，随月盈亏消息。气到中秋，金能生水，倍涌千重雪。神仙妙用，与潮没个差别。赋此酹江月词，默合周天之数，故录潮候於右，以示同志。
鼎臣学士侍郎以东馆庭梅昔翰苑之毫末今复半枯…攀和
汤悦（唐代）

忆见萌芽日，还怜合抱时。旧欢如梦想，物态暗还移。

素艳今无几，朱颜亦自衰。树将人共老，何暇更悲丝。
句
佚名（宋代）

地下若逢秦相国，也应不说到沅湘。
次韵杨明叔见饯十首
黄庭坚（宋代）

平津善牧豕，佽飞能斩蛟。
终藉一汲黯，淮南解兵交。
杨子有直气，未忍死草茅。
引之入汉朝，谁为续弦胶。
和寿冈杨先生上丁四首
彭龟年（宋代）

竹暗横窗日已曛，我方酣寝学羊欣。
银钩铁画应无限，乞取先生一练裙。
王沂公挽词三首
宋祁（宋代）

下阁成忧疢。飞邮走诏医。
遵鸿徒望渚，浴凤不归池。
宣室君朝罢，翘车客涕垂。
正应廊庙上，画一奉萧规。
和张君美韵二首
吴芾（宋代）

志大空忧国，途穷欲问天。
功名羞短褐，蹭蹬惜流年，
死友留天末，生涯寄海边。
相逢是何日，回首重依然。
送实堂吴帅归天台二首 其二
萧立之（宋代）

天台一万八千丈，玉立人间第一流。士要著书归亦乐，道堪传世外何求。

能令不作三公耳，且共相看一笑休。渺渺层云双目短，几时归雁落沧洲。
宫词 其一○○
花蕊夫人徐氏（唐代）

摴蒱冷澹学投壶，箭倚腰身约画图。尽对君王称妙手，一人来射一人输。
初至青湘闻安仁帅司为曹成所袭四首
胡寅（宋代）

结束趋安地，征营报急书。
诸军闻好在，元帅竟何如。
岁晏风云惨，天低领海纡。
悲歌抚长剑，吾道敢怀居。
拜星月慢
蒋春霖（清代）

腊酒馀寒，春灯残雪，地僻还闻箫鼓。帖翠黏红，是年时情绪。

念前梦，顿觉、啼痕唾碧都化，半渍征衫尘土。马影鸡声，又韶华催暮。

隔帘栊、旧是相思路。阑干角、似有东风度。便觅象管鹅笙，奈凄凉难谱。

抱孤琴、泪洒无人处。梅花外、强琢宜春句。怕冻草、暗长愁苗，滞游鞍不去。
和田家
赵希逢（宋代）

门外无人水满池，独□一犬护门帏。
蓦然踊跃闻声喜，翁媪犁锄带月归。
萝衣洞
何澹（宋代）

萝衣晴带护烟蓑，楚国狂夫尚作歌。
石影到溪千丈劲，藤痕入作八分少。
泉分小白山中雨，衣取云门寺顶荷。
洞口樵人谁语汝，茶过相遇更相过。
李花二首 其一
朱淑真（宋代）

满园花发白于梅，又与红桃并候开。可口直须成实后，莫将苦种路旁栽。
临安邸中即事且谢诚斋惠诗十二首
袁说友（宋代）

闷杀楼居隘似囚，一楼四壁障双眸。
趁晴不得楼来看，又被西风{赶干换旱}上楼。
梁明堂登歌 歌赤帝辞
沈约（南北朝）

炎光在离。
火为威德。
执礼昭训。
持衡受则。
靡草既凋。
温风以至。
嘉荐惟旅。
时羞孔备。
齐缇在堂。
笙镛在下。
匪惟七百。
无绝终始。
残腊
欧阳修（宋代）

腊雪初销上古台，桑郊向日彩旗开。
山横南陌城中见，春逐东风海上来。
老去每惊新岁换，病多能使壮心摧。
自嗟空有东阳瘦，览物◇无八咏才。
冷泉亭
徐安国（宋代）

道人心迹已双清，更挹寒泉涤俗情。徙倚虚亭无一事，笑予尘土满冠缨。
再和严相公诏赐直庐有作次韵
屠应埈（明代）

台垣奕奕紫庭西，地近蓬莱瑞色齐。
双观月临幹鹊迥，五楼春见凤凰栖。
层霄夜永传仙漏，中使时临捧御题。
为识履声天上听，锦袍犹有异香携。
送贡仲章之燕
梅尧臣（宋代）

天启文明泰运兴，汉庭来召鲁诸生。
我婴世网空投老，君向容台早著名。
水阔风高鹏翼健，沙乾云暖马蹄轻。
归来衣锦看他日，何用樽前唱渭城。
虚廓园海棠烂若朝霞，归有感呈园主人三首 其二
方仁渊（清代）

翠袖朱唇日暮时，纷纷桃李尽无姿。夜深应梦烧银烛，春影婆娑系我思。
江岸茅舍傍古梅奇甚携酒即之
袁说友（宋代）

不为村深与水隈，也依篱落有时开。
几年寂寞无人问，一日声名动客杯。
七月初十夜对月呈留粹中
陈元晋（宋代）

人间寒信到阶蛩，天外清商入井桐。
孤馆无人同夜月，长年作客又秋风。
想君局促重帘底，似我棲迟逆旅中。
何事人生苦拘束，得闲来此一樽同。
谒金门
卢祖皋（宋代）

罗袖褪。短鬓独搔谁恨。叶叶秋声风衮衮。万端心一寸。

钗凤镜鸾谁问。想见粉香啼损。倩尽飞鸿终未稳。夜来寒陡顿。
补史十忠诗·参政行丞相事陆公秀夫
刘壎（宋代）

天地无托足，海天同隰光，
明知复何为。不忍隳三纲。
裸荐觊少延，讴歌宁远忘。
或者莒在齐，聊且帝一方。
竭蹶竟委顿，臣谋非不臧。
运去天莫留，力尽心弥强。
终不负吾主，名义天地长。
怀璽随龙游，举室水中央。
斯人文华士，乃尔百炼刚。
机云傥通谱，应羞朝洛阳。
观音观老请赞
释妙伦（宋代）

眼无筋，头无脑。
是个非个并除，佛兮魔兮俱扫。
须弥山折箸桃来，眉毛上悬挂恰好。
是谁识他，观音长老。
游径山蕴常上人字无可以山中秋日十诗求和因次韵 其八
葛胜仲（宋代）

贞龙徙舍走风云，寒井犹馀旧涨痕。老去文书但遮眼，懒求寒泦洗眵昏。
舟中遣兴二首 其一
白玉蟾（宋代）

江水皱寒绿，山花蓓淡黄。断云漫远浦，归雁背斜阳。

客恨何凄寞，诗怀堕渺茫。人生本萧散，我欲问渔郎。
晚登东楼怀子京镇阳二首
宋庠（宋代）

周界西穷陕，常山北尽边。
关河相望日，容鬓各衰年。
蓬乱将风野，禽稀欲雪天。
治戎如有暇，莫惜赋归田。
欧阳彦文晚始得官为边郡狱掾乃州里宿儒于其行也诗以饯之
王庭圭（宋代）

往日高名动场屋，青衫未足称平生。一官曹掾当蛮徼，万里山河列汉营。

顾我老无投笔志，羡君今去走边城。边头已卧将军鼓，早晚书来说太平。
燕山送黄千户之旴江
汪元量（宋代）

万里关河道路迂，出门一笑意何如。
来时雨雪侵驼褐，归日风云蔼驷车。
玉座喜闻黄石策，金台荣拜紫泥书。
野人无以效芹献，一斗酒边双鲤鱼。
至后再见大雪杨尚书约登天开图画阁分得平字
魏了翁（宋代）

天公闵亦子，踊为营杯羹。
寸白未云厌，赐以一尺平。
微阳动黄未，万宝随孳萌。
蝗妖坐远屏，疠鬼亦就烹。
东邻文昌伯，志气为我倾。
携朋乐时丰，举酒浇空明。
忻忻各有适，耿耿未忘情。
不知宇宙内，肯尔同阴晴。
前时闻帝辇，随雪登山亭。
亭高一流盻，淮楚接神京。
京口遇薛野鹤
戴复古（宋代）

天下江山第一州，可能无地着诗流。
黄金不爱买官职，白发犹诗上酒楼。
懊恨牡丹遭雨厄，叮咛芍药为春留。
狂吟有禁风骚歇，语燕啼莺代唱酬。
次韵九日招友人饮午溪楼
陈镒（明代）

乱罢君来居此地，两逢重九共持觞。舟移野渡冲残雨，人倚曾楼醉夕阳。

头发又添今日白，菊花只似旧年芳。登临无限伤时恨，尽付东流溪水长。
次韵张汉卿
史浩（宋代）

钓竿方欲展丝纶，独向山房访可人。但觉烟霞随步武，不知身已在三神。
喜闻方时敏来
赵鼎臣（宋代）

浙江为客久，汴岸舣舟新。未暇趋东阁，先来觅故人。

棋应缘老退，诗不为家贫。土物惟襄锦，堪为照乘珍。
春日杂兴
胡仲弓（宋代）

绿阴芳草鸟啼春，与客相携发兴新。
半落杏花初过雨，微酸梅子已性仁。
繁寻诗去必迁坐，稳跨牛归不问津。
筋力尚堪蓑笠在，莫欺老子发如银。
题永昭陵
王安石（宋代）

神阙澹朝晖，苍苍露未曦。
龙车不可望，投老涕沾衣。
送陕西都运彭待制
梅尧臣（宋代）

塞下兵难去，关中粟未多。
君心同汉帝，粮道得萧何。
函谷马蹄入，渭桥车辙过。
地形终险固，山色旧嵯峨。
不媿先贤传，重听得宝歌。
归来奏天子，安稳看鸣珂。
答丘泉之诗
羊徽（南北朝）

理瞩有待，事过无期。自昔愿言，寝兴伊思。爰遘怀人，载钦在兹。

赏得意从，无阙惟时。

王路威夷，戎役孔勤。昔从经略，方难之殷。悠悠岱阴，滔滔江濆。

绸缪成说，与子夷屯。

江之泳矣，载澜载清。俯胄时暇，解颜舒诚。理既睦本，事亦敦情。

永言契阔，实深平生。

自兹乖互，属有逝止。余实无良，沈阿弥祀。敦是怀之，则惟吾子。

岂微王事，骤驾无已。

疲殆既谢，惠泽是逢。显列斯偕，厥司攸同。畴昔之欢，于焉克从。

托曜春藻，慰此秋蓬。

虽则克从，遁来有乖。衡泌之娱，休沐末偕。冬日烈烈，飘风凄凄。

对影华署，如何勿怀。

怀亦勤止，戢此馀兰。惠以好言，深诫在翰。敢忘三折，敬思五难。

君子攸赠，复之岁寒。
和北游
苏颂（宋代）

衔命初开朔土游，故人威重肯回眸。
旌旗在列千馀骑，棨戟遥回十一州。
令尹投兵方秉羽，羊公回塞但轻裘。
诸贤酬唱无间日，卷轴今应束两牛。
逍遥咏
宋太宗（宋代）

流砂一味细堪观，万象笼罗几百般。
须向铅中相假合，分成鼎内见其端。
烟霞聚散归深谷，水火相逢不用乾。
养就大还升世界，月宫乞取桂花看。
全州道间 其二
李曾伯（宋代）

巷陌高题仪凤，桥梁横卧长虹。十里江山福地，满城桃李春风。
市隐 其三
黎国衡（明代）

荏苒年光去若飞，太平景物见依稀。相如玩世耽沽酒，杜甫寻春屡典衣。

鸟爱风柔鸣历乱，花知霜尽报芳菲。樵歌牧笛人皆醉，山隐斜阳未肯归。
病中闻伯量相访寄之二首
裘万顷（宋代）

高人在城郭，应酬颇纷如。
忆我烟霞枉，遗我一纸书。
雨余窗户凉，蛩声满阶除。
相过有成言，何时命巾车。
适安斋
牟巘（宋代）

天圆如旋磨，万古几曾息。日毂环之走，西坠俄东出。

圣贤法天运，所以长汲汲。大禹生胼胝，孔弗遑煖席。

客寝何太康，人或规不及。亦有功名者，斋内运甓百。

不放身暂閒，苦欲劳筋骨。如何适安斋，燕处甘暇佚。

此斋匪侈丽，易安取容膝。竹几对藜床，左右置书册。

有时值佳友，从容遂竟日。体适任屈伸，意适任语默。

惟其适之安，适且忘吾适。向来孤山老，保此踰耄耋。

以安遗子孙，此计固已得。人生天地间，何事非吾职。

夜思昼所为，然后安可即。况君抱修能，当念踵前业。

相期在万里，无从守一室。精义以致用，龙蛇岂其蛰。
泛月杂咏十二首 其四 露
弘历（清代）

瀼瀼湒湒夜晴披，湿袂无声坐久时。何必羽觞飞月下，试尝天酒正如饴。
诗一首
赵葵姬（宋代）

柝声默报早朝回，满院春风绣户开。
怪得无人理丝竹，绿阴深处摘青梅。
春怀赋得冰雪莺来晚春寒花较迟十字 其四
王安中（宋代）

幽窗锁云雾，无人谁与开。燕燕尾涏涏，知寻帘户来。

春风到书律，溪藤照山煤。任尔择家舍，梁尘飘砚台。
金屑眼中翳
文偃（唐代）

金屑眼中翳，
衣珠法上尘。
己灵犹不重，
佛视为何人？
八月十六夜匏庵携酒过宜晚轩 其二
王鏊（明代）

月夕花朝送酒频，朱周李赵陆徐陈。十年亦是须臾事，对月今宵只二人。
题沈斌所藏画三首 其一 独立相思鸟
邓林（宋代）

相思无奈意凄凄，不见同心不敢啼。红叶谁家连理木，归来独借一枝栖。
同张炼师溪行
施肩吾（唐代）

青溪道士紫霞巾，洞里仙家旧是邻。

每见桃花逐流水，无回不忆武陵人。
惜奴娇·春早皇都冰泮
佚名（宋代）

春早皇都冰泮。宫沼东风布轻暖。梅粉飘香，柳带弄色，瑞霭祥暖凝浅。正值元宵，行乐同民总无闲。肆情怀，何惜相邀，是处里容款。
快雨喜晴而开阳室适成赋诗自慰
张雨（元代）

春来耽酒仍耽困，一枕雨声如蜜甜。老锸栽松宁有待，饥肠食笋独无餍。

峰连笔格安空翠，泉入茶垆斗谷帘。吾爱吾庐聊复尔，少留佳日在茅檐。
五亩园十八题为姚举人作 其十五 竹下厨
徐庸（明代）

竹下开庖所，延宾得所宜。寻鸡供黍馔，不使负幽期。
梁思伯雨青楼对月得风字
梁有誉（明代）

词客感秋风，登楼望朔鸿。移尊山月上，捲幔海云空。

世事狂歌外，交情痛饮中。佳期不易得，况对菊花丛。
长相思 雨夜
王倩（清代）

风潇潇。雨潇潇。灯晕红星不耐挑。梦儿和泪抛。

醒无聊。醉无聊。似恐离人魂未销。隔窗多种蕉。
观胡文恭枢密全集偶成一首
苏籀（宋代）

铿鈜正始音，严密萃英耆。
上仁体勋华，四方致雍熙。
文赋鸣升平，声誉艺林驰。
心口烂锦绣，欬唾皆珠玑。
韬涵白圭玷，挥洒清风词。
兴寄扩无穷，标望擅一时。
圣主逢嘉佑，两府皆龙夔。
岂应南北内际，造次差毫厘。
百尔贤佞评，卓绝公是非。
独无许郭术，人实不易窥。
东阿昭明懵，贝锦尤疏纰。
犹子后来杰，元佑参丞疑。
蝉联袭簪橐，孙侄声华飞。
妇韩外曾裔，稚子甥曰弥。
抚编可胜叹，缀缉刻棠梨。
定评杨谢公，遗芳六一碑。
送红梅行之有诗和依其韵和
梅尧臣（宋代）

缀缀红梅肥似蜡，蒙蒙飞雨洒如脂。
吴郎齿软食不得，翻忆张公大谷梨。
竹木白头翁
曹义（明代）

古木苍苍俯碧流，疏篁瑟瑟晚含秋。幽禽独立西风里，似向斜阳叹白头。
金鸡城
范应铃（宋代）

梦里家山竹里钟，金鸡山下快掀篷。垂杨不隔池楼月，宿酒吹残杨柳风。
曝旧画
陆游（宋代）

故箧开缄一怆情，断缣残幅尚知名。
翩翩戏鹊如相语，汹汹惊涛觉有声。
柳暗正当烟未歛，花穠仍值雨初晴。
百年手泽存无几，虫蠹尘侵秖涕横。
送楼尚书赴诏
袁燮（宋代）

听履辞荣反旧庐，高堂燕坐每申如。
肯随流俗趋邪径，要使吾申宅广居。
告老未能三阅月，趣归已奉十行书。
愿公努力扶皇极，展尽胸中万卷余。
偈颂三十六首
释如珙（宋代）

今日生，来日死。
千年田，八百主。
郎当屋舍没人修，火官头上风车子。
用洪叔昞题左顾亭韵
袁说友（宋代）

龟老一溪怀旧事，人亡千载尚虚名。
亭前独有山川在，付与诗人著语明。
挽韩侍郎夫人范郡君 其二
刘攽（宋代）

夫尊因受郡，子贵亦通朝。象服违偕老，幽宫不复朝。

长川空滚滚，落叶自飘飘。哀挽青郊道，悲风送大招。
读无名氏粤西杂诗有感二首 其一
周馨桂（清代）

展卷吟馀涕自沱，危城若露痛如何。侵渔不畏脂膏竭，弃甲徒知犀兕多。

壮士皆能为盗贼，高楼正是沸笙歌。中丞坐啸真无事，铃阁梦香当枕戈。
延庆山中呈田世德
邹浩（宋代）

云拥招提自一家，僧前百鸟正衔花。长官不怕惊飞去，犹向山头放晚衙。
海棠二首
吴融（唐代）

太尉园林两树春，年年奔走探花人。

今来独倚荆山看，回首长花落战尘。

云绽霞铺锦水头，占春颜色最风流。

若教更近天街种，马上多逢醉五侯。
禽言二首
佚名（宋代）

蚕茧方成四月初，鸟能早计巧相呼。
谁知机杼声才息。已有王官来索租。
咏史四绝句和晓沧四首 其三 赵佗
丘逢甲（清代）

终筑朝汉台，未预诛秦会。吕雉不能臣，伟哉南武帝。
惠文伯居士请赞
释崇岳（宋代）

这个贼，无面目。
指东南，看西北。
不住云居，又憎荐福。
自知不解守丛林，永劫甘心入地狱。
亦山亭前梅子
杨万里（宋代）

道傍小树复低枝，摘尽青梅肯更遗。
偶尔叶间留一个，且看漏眼几多时。
次陈彦博博士寒斋四咏韵 其三 袖手微吟
高逊志（明代）

薄宦不成名，归来聊藉手。穷通每自悟，得丧复何有。

谁云松柏林，而不生培塿。邈矣岁晚期，微吟思静守。
蓦山溪（感旧）
吴礼之（宋代）

刘郎老矣，倦入繁华地。触目愈伤情，念陈迹、人非物是。共谁携手，落日步江村，临远水，对遥山，闲看烟云起。

买牛卖剑，便作儿孙计。朋旧自荣华，也怜我、无名无利。箪瓢钟鼎，等是百年身，空妄作，枉迂回，贪爱从今止。
次韵王签判二首
陈造（宋代）

客中谁者伴闲身，只有苍槐与翠筠。
回首昔游惊梦断，故人重翠倍情亲。
簿书简省官居好，月露清圆句语新。
千里相思匪天意，聚头一笑此何因。
题雪竹扇
姚勉（宋代）

此君腰不折，玉立有余清。
晓窗拥鼻吟，听渠落冰声。
凤鸣洞
史昌卿（宋代）

何年雷斧凿山裂，六月苍崖细飞雪。
孤凤一去声不闻，海水桑田几兴灭。
我知仙去仙尚存，时见真形生岩穴。
青天半夜玉箫寒，唤起幽人舞明月。
义鸟
金君卿（宋代）

徒知感义海边州，未效精衷已白头。
苑囿清阴无限好，栖身容借一枝不。
喜雨口号呈陈守伯固十二首
陈造（宋代）

疠疾流时囊探丸，羸癃十九得安全。
再烦起死回生手，挽作山城大有年。
戊戌冬至南郊礼成庆成宴乐章四十九首 其十二 开天门
陆深（明代）

九重霄。日转皇州绕。燕天家，共歌鱼藻。龙鳞雉尾彩云高。

祝圣寿，庆清朝。
夜凉
殷奎（明代）

玉露凉生昨夜秋，芙蓉香老柳枝愁。故园归思知多少，卧听残更转戍楼。
次子方题游春图韵
吴则礼（宋代）

付与春风不复言，个中端有玉妃魂。凭君细说枭卢事，暂借生香到酒盆。
闻西事有感
胡仲弓（宋代）

春水方生秋又残，上流无处避风寒。
杜鹃飞向东南去，怕见如今蜀道难。
次韵晁元忠西归十首
黄庭坚（宋代）

我田失耕耘，岁暮拾枯萁。
枯萁不可食，日晏抱长饥。
猛虎依山林，眼有百步威。
一从梁鸯食，风月何时归。
和子开从驾朝谒景灵宫二首 其一
范祖禹（宋代）

雨师汎洒霁光匀，华盖香风不起尘。亿兆欢呼真帝启，谋猷左右尽君陈。

云随仙驭三山远，日出咸池六合新。一别都门变桑海，来瞻原庙祗悲辛。
古城
陈襄（宋代）

芦苇萧疏天气清，水含山色照重城。
绿鞠何处管弦地，碧落旧重钟鼓声。
三峡桥边秋雨过，六鳌宫里夜潮生。
萧郎秦女无归约，十二瑶台空月明。
长淮晚望
王卿月（宋代）

目断长淮渺莽中，孤城突兀倚层空。
寒砧几许递秋信，渔笛一声横晚风。
龙吐晴云岚气白，鸦翻落日水天红。
扁舟今夜宿何许，赤壁断矶芦苇丛。
楚国两贤妇
杨维桢（元代）

楚国两贤妇，妇夫莱与舆。宁随夫婿馌牛下，不愿夫婿专城居。

投畚却车驾，挈器采樵苏。呜呼今丈夫弃耕贪禄，粟万钟养孥。

孥未养，身受醯菹祸及其夫，永为二妇笑鄙夫。
蝶
李建勋（唐代）

粉蝶翩翩若有期，南园长是到春归。闲依柳带参差起，

困傍桃花独自飞。潜被燕惊还散乱，偶因人逐入帘帏。

晚来欲雨东风急，回看池塘影渐稀。
庐陵行
姚浚昌（清代）

庐陵城西山陂陁，村舍落落人不多。老翁扬肘语邻媪，今年官吏追呼早。

豚子在圈鸡在埘，诘朝坐看迹如扫。我闻驻足问老翁，老翁欲语双睫红。

前年县尹逢李公，催科虽急民情通。岂知命薄事难料，昔日狐狸今虎豹。

东邻翁媪哭呼天，豪家昨日夺民田。欲将一纸公门去，先费寒机数日钱。

数日钱，诚辛苦。天意亦有厚薄时，南村苗枯北村雨。

公家有程敢怨嗟，但令无触班头怒。我闻未毕不忍听，穿林避日还入城。

城中衙鼓声彭彭，堂前敲朴后吹笙。匡庐仙人黄白侣，夜来不报当关竖。

大者千金小铢黍，要津有路通尔汝。日暮传呼新乐舞，明日令君寿小女。
次韵虞退夫除夕七绝句
魏了翁（宋代）

是滔滔者竟谁归，有酒盈卮不暇挥。
待挽长江洗兵马，尽还草木旧晶晖。
蔡忠惠祀歌·道边松
佚名（宋代）

大义渡至漳泉东，问谁植之我蔡公。
岁久广荫如云浓，甘棠蔽芾安可同，
委蛇夭矫腾苍龙。行人六月不知暑，
留别定襄卢军事
马戴（唐代）

行行与君别，路在雁门西。秋色见边草，军声闻戍鼙。

酣歌击宝剑，跃马上金堤。归去咸阳里，平生志不迷。
挽林给事中母柳夫人词三首
王之望（宋代）

作配归华族，生贤瑞国朝。
升堂拜王导，窥牖识房乔。
采服金龟重，安舆驷马骄。
庆门今鼎盛，环佩忽萧萧。
日梅
赵时韶（宋代）

红日移阴上粉墙，烘乾花底夜来霜。
不须水月黄昏景，疏影风前午更香。
又观打鱼
杜甫（唐代）

苍江鱼子清晨集，设网提纲万鱼急。
能者操舟疾若风，撑突波鱼挺叉入。
小鱼脱漏不可记，半死半生犹戢戢。
大鱼伤损皆垂头，屈强泥沙有时立。
东津观鱼已再来，主人罢鲙还倾杯。
日暮蛟龙改窟穴，山根鳣鲔随云雷。
干戈兵革斗未止，凤凰麒麟安在哉。
吾徒胡为纵此乐，暴殄天物圣所哀。
田家 其四
华岳（宋代）

鸡唱三声天欲明，安排饭碗与茶瓶。
良人犹怒催耕早，自扯蓬窗看晓星。
贺新凉 题红楼梦传奇
孙荪意（清代）

情到深于此。竟甘心、为他肠断，为他身死。梦醒红楼人不见，帘影摇风惊起。

漫赢得、新愁如水。为有前生因果在，伴今生、滴尽相思泪。

凭唤取，颦儿字。

潇湘馆外春馀几。衬苔痕、残英一片，断红零紫。飘泊东风怜薄命，多少惜花心事。

携鸭觜、为花深瘗。归去瑶台尘境杳，又争知、此恨能消未。

怕依旧，锁蛾翠。
晚春二首·其二
韩愈（唐代）

谁收春色将归去，慢绿妖红半不存。
榆荚只能随柳絮，等闲撩乱走空园。
书何贡士居
晁说之（宋代）

吟兴随花发，高帘对雨疏。
人家南郭外，云出北窗虚。
笋蕨何时歇，诗书几世居。
我来怀旧隐，便拟返柴车。
咏梅 其二
张九成（宋代）

已知节物向春荣，篱下溪边照眼明。夜雪压枝生冷艳，晓寒入骨耿飞英。

长条直上姿尤媚，斜朵横来思更清。疑是玉皇传诏急，群妃委佩赴仙京。
李去言相别二年忽得书知在吴中答书偶成
李之仪（宋代）

宦路相逢一笑休，共知身世两虚舟。楚材有用谁青眼，赵将无功枉白头。

会见姓名通北阙，何妨风韵冠南州。求田接武如凫鹥，只欠元龙百尺楼。
汴上送李郢之苏州
李商隐（唐代）

人高诗苦滞夷门，万里梁王有旧园。烟幌自应怜白纻，

月楼谁伴咏黄昏。露桃涂颊依苔井，风柳夸腰住水村。

苏小小坟今在否，紫兰香径与招魂。
寄严文炳
陈造（宋代）

善忘常憎医，独者自尊足。
严子肮脏面，如我不谐俗。
世情趣操间，憎爱岐珉玉。
饶舌夸我贤，祗取白眼辱。
易地昭武去之日与家人集新作南门书水镜壁上盖十一月廿六也
方岳（宋代）

晦庵呼我住山南，五老人知百不堪。极目无穷江渺渺，满头归去雪毵毵。

吾生只可龟藏六，世事何如狙赋三。政有梅花管迎送，岁寒行路饱曾谙。
和王守之断肠曲
杜元（元代）

桃舟夹堤春水滑，棹歌三叠行舟发。行舟去去东复西，几度桃舟二三月。

舟前一别一回老，相思日多欢乐少。君重黄金轻别离，黄金买得少年时。
送汪容甫之淮阴三首 其一
刘玉麟（清代）

烟开江上山，日照湖边树。梫本发华滋，蕉花泫凉露。

秋籁空外鸣，幽香暗中度。激扬引青讴，荡涤驱俗虑。

良辰畴勿怀，游子不得顾。季鹰念将归，伯鸾忽又去。

草草储㝛粮，悤悤治装具。今日广陵涛，明日盂城路。
题陈主管小壶天三首
陈造（宋代）

棋枰外世故，喧静信奇偏。
俗网恢三面，冰壶令一天。
时供诗友课，未断宰官缘。
付我红尘去，如君自半仙。
解舟铜陵，望淮山白云二首
杨万里（宋代）

天惜淮山不惜银，浑银砌起一长城。
淮山里在银城里，半山诸峰越样青。
送钱敬叔岁贡赴礼部
陶宗仪（明代）

陇头不待鹤书招，劝驾宾筵礼数饶。芹泮泳游才孔俊，鹏程鶱翥气弥高。

九山霁色浮江渚，十日春风拂柳条。一曲骊驹频唤酒，离愁楚楚正难消。
送粹伯弟亲迎兼简宣卿龙图
李处权（宋代）

悲秋宋玉已销魂，忽听阳关共十分。
黄叶萧萧下寒日，碧山逐逐过晴云。
面如濯玉想无对，气已食牛知不群。
问讯冰清怀大雅，世家王谢属斯文。
句
宋祁（宋代）

北雁为南客，衔之以避缴。
同王胜之学士转运赏西园芍药
邵雍（宋代）

此物扬州素所闻，今于洛汭特称珍。
雅知国色善移物，更着天香暗结人。
欲殿群芳仍占夏，得专奇品不须春。
日斜立马将归去，更倚朱栏看一巡。
送殷淑三首
李白（唐代）

海水不可解，连江夜为潮。俄然浦屿阔，岸去酒船遥。

惜别耐取醉，鸣榔且长谣。天明尔当去，应便有风飘。

白鹭洲前月，天明送客回。青龙山后日，早出海云来。

流水无情去，征帆逐吹开。相看不忍别，更进手中杯。

痛饮龙筇下，灯青月复寒。醉歌惊白鹭，半夜起沙滩。
春暮
刘崧（元代）

山木深深叫子规，庭花冉冉送游丝。正怜白发新添后，况是青春欲暮时。

高阁卷书看燕子，小池对酒爱鹅儿。青山自信乡园好，归计他年尚未迟。
武林即事寄前人二首 其一
赵抃（宋代）

乞得钱塘下九天，徙从青社复三川。坤维十往万馀里，吴分重来七八年。

鉴水坐遥怀旧治，柯峰归晚愧前贤。东州赖有微之约，曾寄诗筒递百篇。
留题云门山雍熙院
吴处厚（宋代）

三寺峙若鼎，四山合如环。偷携野人杖，默叩禅翁关。

草树冬不老，云烟秋更闲。飘飘物外兴，又逐归禽还。
北邙行
陈伯康（明代）

洛阳城北北邙山，死者葬送生者还。人生住世谁百年，旧鬼翻者新鬼怜。

高坟累累卧羊虎，松下便房窜狐鼠。经年翁仲默有灵，夜半游魂哭相语。

嗟尔游魂听我言，不须涕泪收尔神。洛阳车马日纷纶，北邙得葬能几人。

黄金白璧买歌舞，身后无钱置抔土。王侯第宅多新主，那得丘山如子所。

君不见三闾大夫葬鱼腹，葬尔北邙尔勿哭。
晚望二首
杨万里（宋代）

月是小春春未生，节名大雪雪何曾。
夕阳不管西山暗，只照东山八九棱。
再次韵一首
崔敦礼（宋代）

催花腰鼓彻凉州，午枕惊回蚁梦侯。
赖有江山余古意，可教诗梦负春游。
登亭举梦休论晋，借筹成功合继留。
慷慨浩歌风日暖，万山佳处接吴头。
閒居二首
郑獬（宋代）

空庭罗雀网，应似翟侯居。
多病惟寻药，忘机不著书。
僧来留石鼎，人在典金鱼。
惟有南窗睡，春来分不疏。
宋。谢澹云霞友
孙元晏（唐代）

仗气凌人岂可亲，只将范泰是知闻。

缘何唤作云霞友，却恐云霞未似君。
谢安抚张学士惠茸毡
释子淳（宋代）

虚室更深冷不眠，翛翛孤坐几经年。
昨宵又觉还耽睡，元是新铺白玉毡。
偈颂十五首 其四
释慧方（宋代）

要会入门句，未语先分付。直下苦精神，不必通回互。
送王伯循
李孝光（元代）

使者楼船鼓三叠，犹见车前白鹭翿。莫嗔惜别把衣袖，他日为鹭沽酒醪。

龙蛇未蛰江水壮，鸿雁欲动秋风高。槐树东头读书处，更忆君家双凤毛。
荷花
徐元杰（宋代）

鼓角声中璧月光，竹舆十里绕横塘。
碧摇仙子凌波袜，红散天丝织锦裳。
仿佛若耶溪上路，栖迷太华井边凉。
入城不觉东方白，吹散一身风露香。
挽宜人李氏 其一
曾丰（宋代）

养成中馈德，留与后人言。翰墨其馀事，诗书盖上根。

不徒为大母，犹复见曾孙。萧瑟堂前意，青葱雨后萱。
倾杯乐
佚名（宋代）

昔有王生，冠世文章，尝随旧游江渚。偶尔停舟寓目，遥望江祠，江江陌上闲步。恭诣殿砌，稽首瞻仰，返回归路。遇老叟，坐于矶石，貌纯古。因语□，子非王勃是致，生惊询之，片饷方悟。子有清才，幸对滕王高阁，可作当年词赋。汝但上舟，休虑。迢迢仗清风去。到筵中、下笔华丽，如神助。会俊侣。面如玉。大夫久坐觉生怒。报云落霞并飞孤鹜。秋水长天，一色澄素。阎公竦然，复坐华筵，次诗引序。道鸣鸾佩玉，锵锵罢歌舞。栋云飞过南浦。暮帘卷向西山雨。闲云潭影，淡淡悠悠，物换星移，几度寒暑。阁中帝子，悄悄垂名，在於何处。算长江、俨然自东去。
送汪以南教授
方回（元代）

郡文学掾未宜卑，四七元勋所愿为。
归兴忽如忆鲈脍，閒心肯复恋皋比。
郑虔粱肉非无分，薛令桑榆竟自奇。
想见田园有余乐，时能寄我和陶诗。
题四皓庙
刘沧（唐代）

石壁苍苔翠霭浓，驱车商洛想遗踪。天高猿叫向山月，

露下鹤遗来庙松。叶堕阴岩疏薜荔，池经秋雨老芙蓉。

雪髯仙侣何深隐，千古寂寥云水重。
山亭独坐用前韵遣兴四首 其四
谢迁（明代）

斜日深林鸟倦还，樵歌遥在岭云间。落花趁水流红雨，舞藻因风动碧湾。

丘壑未应嫌我老，烟霞长自伴人閒。客来更喜村酤近，三百青蚨幸不艰。
九怀·浙水府
高似孙（宋代）

越山兮青青，江波兮喷薄。
万里兮长风，引惊澜兮去之。
夫君兮以渊为期，水何为兮劳苦。
越山兮升云，江水兮未平。
举酒兮讯君，将与余兮心倾。
若有人兮飐云旗，舞神鱼兮踏文螭。
奏水星兮叫冰夷，横壮气兮海为飞。
麋台兮生草，言如毛兮人杲杲。
夕宿兮江皋，越兵西兮如拉搞。
一沐浴兮九江，水扬波兮淙淙。
飞科桡兮雁渚，舍余珰兮渔缸。
望美人兮未来，心不怡兮难降。
有酒兮如冰，呼脍具兮鱼龙腥。
浇大块兮海鲜磅礴，有老父兮愁偏醒。
石门
陈洵直（宋代）

神力何年揭此门，破云穿月扣天阍。
平生不得朝天路，猿鹤相招试与言。
我辈小年端午给假蒲酒奉亲这外日游村田间致
马廷鸾（宋代）

香罗细葛端阳节，绛帐青衿少小诗。
曩以弹丸俘晋孽，今于筒黍吊湘累。
千年感旧慵开卷，一酌销忧强把卮。
蒲酒少年供母后，村南村北恣游嬉。
赠医官吴将使
陈郁（宋代）

不合生来爱苦吟，书淫传达室癖到于今。
江湖未遇医治手，烦向诗脾谩一鍼。
桃花众禽为林教谕题
徐溥（明代）

碧桃在天上，绯桃岩谷中。岩谷深且僻，夭夭自春风。

乃知造化恩，一一皆至公。众鸟且有托，飞集左右同。

虞罗既无恙，饮啄聊可充。人生亦如斯，出处当时雍。

苟或失其所，宁不感吾衷。
山居即事四首
吴融（唐代）

桂树秋来风满枝，碧岩归日免乖期。

故人尽向蟾宫折，独我攀条欲寄谁。

不傲南窗且采樵，干松每带湿云烧。

庖厨却得长兼味，三秀芝根五朮苗。

万事翛然只有棋，小轩高净簟凉时。

阑珊半局和微醉，花落中庭树影移。

无邻无里不成村，水曲云重掩石门。

何用深求避秦客，吾家便是武陵源。
寒露同李洗松宿方塘书舍
邱云霄（明代）

露重怜今夕，秋深试薄寒。溪声乱篱落，月色动柴关。

菊密欲藏径，花娇故傍栏。相看疑梦寐，秉烛问更阑。
镜中览怀（一作览镜书怀）
徐夤（唐代）

晨起梳头忽自悲，镜中亲见数茎丝。

从今休说龙泉剑，世上恩雠报已迟。
和孙廷平坦嵩山十首·天外峰
韩维（宋代）

孤峰望不极，却视天形低。
天高岂可逾，直以云蒙之。
何时一扫去，高下皎不疑。
西归七首次韵和泗州十五叔父五
晁补之（宋代）

驱马马走山，回车车渐水，
涂穷我何适，恸哭盈襟泪，
巢居识风声，穴藏知雨意，
救斗曾得伤，缨冠亦可已，
偈颂一百五十首 其二十一
释心月（宋代）

得也与么，未得也与么。寒灰烧杀人，冷地不可卧。

丹霞烧木佛，因甚院主眉须堕。
送黄门许充衷使安南
李坚（贞夫）（明代）

天朝侍从入闽英，定有光声彻远城。海峤于今皆乐土，使车休问几多程。
立夏前一日登马氏山亭
朱翌（宋代）

百忧不到酒三行，万事尽休棋一枰。
梅子未黄先着雨，樱桃欲一正防莺。
忽惊夏向明朝立，便恐春从此地更。
数蝶飞来花寂寞，乱蛙鸣处水纵横。
金雄诗
郭文（魏晋）

大火有心水抱之。悠悠百年是其时。
和张可投诗十首
王洋（宋代）

廛音解作障耳雾，佳客能开病眼明。
一轴收藏比珍贶，不妨掷地亦金声。
松
释行海（宋代）

一树乔乔迥出林，兔丝千尺际清阴。
怒枝伸缩苍龙臂，翠顶盘醒老鹤心。
古藓皴皮藏冻蜕，细风入叶转幽琴。
婆娑独秀青山里，定有茯苓无处寻。
长安春夜吟
施肩吾（唐代）

露盘滴时河汉微，美人灯下裁春衣。

蟾蜍东去鹊南飞，芸香省中郎不归。
浣溪沙·门隔花深梦旧游
吴文英（宋代）

门隔花深梦旧游，夕阳无语燕归愁。玉纤香动小帘钩。
落絮无归春堕泪，行云有影月含羞。东风临夜冷于秋。
水调歌头 山中偶成用遁庵兄韵
段成己（金朝）

人生等行旅，能费几春秋。元龙漫矜豪气，百尺卧高楼。

昨日青青双鬓，今日星星满镜，转首岁华流。归去便归去，何处觅菟裘。

一枝筇，一壶酒，寄真游。姑山玉立千仞，直下看神州。

欲语幽情谁可，赖有白鸥知我，尘世尽悠悠。一笑对妻子，出处不须筹。
征西大将军京陵王公会射堂皇太子见命作此诗
陆云（魏晋）

惟岳隆周。
生甫及申。
天鉴在晋。
祚之降神。
邈矣遐风。
茂德有邻。
永言配命。
唯晋之镇。
玉仙谣（同杨孟载和阮孝思作）
金文徵（明代）

紫皇宫阙开中天，鸾书昼下邀群仙。
神霝玉斫新蹄圆，蹀躞上群双婵娟。
虹垂桥，云沓路。
鞭敲风，驭腾雾。
宝幢金节相后先，宛在银河影边渡。
侍儿颜色春花明，照耀十二楼五城。
飘飘宫徵相谐鸣，按歌齐唱《升天行》。
《升天》未成曲，愁压巫山绿。
朝朝暮暮湘水深，湘妃帝子徒劳心。
东飞乌，西飞兔，海变桑田知几度？烛龙肯缓羲和辔，流
光应向人间住。
流光不住将奈何，坐令蛾黛秋霜多，手摩铜狄嗟蹉跎。
人生谁似学仙好，翠扫鬓华长不老，下视寰垓入烟草。
岧峣琼台梦，要眇丹霞姿，旁人可望不可追。
佩环一落空中响，世上犹存千载思。
光穆皇后挽歌三首
徐铉（宋代）

仙驭期难改，坤仪道自光。閟宫新表德，沙麓旧膺祥。

素帟尧门掩，凝笳毕陌长。东风惨陵树，无复见亲桑。

永乐留虚位，长陵启夕扉。返虞严吉仗，复土掩空衣。

功业投三母，光灵极四妃。唯应彤史在，不与露花晞。

隐隐阊门路，烟云晓更愁。空瞻金辂出，非是濯龙游。

德感人伦正，风行内职修。还随偶物化，同此思轩丘。
即席
吴融（唐代）

家住丛台旧，名参绛圃新。醉波疑夺烛，娇态欲沈春。

伴雨聊过楚，归云定占秦。桃花正浓暖，争不浪迷人。
松窗用杜句为韵和以棋酒为意十首
曹勋（宋代）

小小试部勒，诚可销长日。
汀沙点鸦鹭，局带山云湿。
除夜大雪，留潍州，元日早晴，遂行，中途雪复作
苏轼（宋代）

除夜雪相留，元日晴相送。东风吹宿酒，瘦马兀残梦。

葱昽晓光开，旋转馀花弄。下马成野酌，佳哉谁与共。

须臾晚云合，乱洒无缺空。鹅毛垂马騣，自怪骑白凤。

三年东方旱，逃户连攲栋。老农释耒叹，泪入饥肠痛。

春雪虽云晚，春麦犹可种。敢怨行役劳，助尔歌饭瓮。
客舍写怀呈王八丈侍郎五首 其二
程俱（宋代）

长安穷居客，一日一岁长。况乃夏方半，迢迢良未央。

赪虬驾琼车，万里飞炎光。冰崖不可见，仰视峰云翔。

蜗蟠两壁间，跂想深夜凉。一暍非死所，念之热中肠。

其谁卧清昼，云树罗千章。
驼山八景为伍国开赋 其七 脩竹园
李孙宸（明代）

野竹非种生，天与幽人地。无人共入林，吾但把君臂。
次魏川联句韵
周密（宋代）

丹砂何日化黄金，衣上秋尘积渐深。生意无边观草色，春风有约到梅心。

白头自感华年瑟，俗耳谁听太古琴。联句定知思孟简，溪边因寄采蘋吟。
点绛唇 其三 和向芗林木犀
杨无咎（宋代）

借问嫦娥，当初谁种婆娑树。空中呈露。不坠凡花数。

却爱芗林，便似蟾宫住。清如许。醉看歌舞。同在高寒处。
句
汪晫（宋代）

片片飞红已谢春，红移榴蕊更精神。
绿水
王冕（元代）

绿水流洙泗，青山出鲁邹。
凭高殊有兴，吊古不胜愁。
日落江花重，风生野树秋。
掀髯一长笑，不负壮年游。
春雪
释元肇（宋代）

乾坤公道在，又见雪来苏。贵贱皆白屋，高低尽坦涂。

莫嫌春力浅，犹胜去年无。却忆寻芳者，还成访戴图。
题郭剑泉岁寒松柏卷
杨继盛（明代）

君去霜台无御史，君来秋省有刑官。百年节操惟松柏，休负当时旧岁寒。
豫章行
李白（唐代）

胡风吹代马，北拥鲁阳关。
吴兵照海雪，西讨何时还。
半渡上辽津，黄云惨无颜。
老母与子别，呼天野草间。
白马绕旌旗，悲鸣相追攀。
白杨秋月苦，早落豫章山。
本为休明人，斩虏素不闲。
岂惜战斗死，为君扫凶顽。
精感石没羽，岂云惮险艰。
楼船若鲸飞，波荡落星湾。
此曲不可奏，三军鬓成斑。
咏狸
蒲寿宬（宋代）

买鱼日日与狌狸，捕鼠有心奚待饥。
但免翻盆与覆碗，何须要见血淋漓。
读疏咏之安阳对竹二诗怀家山次韵见意
蔡松年（宋代）

短发新霜及未侵，几年和月买泉林。偶然行李对寒碧，忆得故园惊岁阴。

枕上秋岚吹醉梦，门前沙鸟立清深。个中须著翛翛玉，落日微风伴我吟。
余在制勘院昼卧念故山经行处用空山无人水流花开为韵寄山中道友八首 其四
释德洪（宋代）

新晴收雨脚，宿雾隔花身。睡美不知晓，啼禽解唤人。
偈五十三首 其二十八
释克勤（宋代）

终日相逢无半面，刚然千里有知音。不须格外论奇特，只此全机耀古今。

倾盖如旧，白头如新。两镜相照，不隔纤尘。遍界未尝示相，毫端普现色身。

止犹谷神，动若行云。相见又无事，不来还忆君。
安州张大卿挽词三首 其二
范纯仁（宋代）

瞻风从汉上，托庇在襄城。开豁心相照，推扬义不轻。

俄嗟黄壤隔，莫展素车情。空望涓溪月，淋浪涕泗横。
福延院
许操（宋代）

一山屈曲如回肘，前有虎眠当水口。
阴森万木绿参天。秀色峥嵘欲飞走。
神仙渺邈不可问，箫鼓尚能喧可否。
朝风暮雨无岁年，应是苍苔暗科斗。
风入松·柳梢烟软已璁珑
周密（宋代）

柳梢烟软已璁珑。娇眼试东风。情思又逐青丝乱，剩寒轻、犹恋芳栊。笋玉新栽早燕，杏钿时引晴蜂。当时兰柱系花骢。人在小楼东。莺娇戏索迎春句，爱露笺、新染香红。未信闲情便懒，探花拚醉琼锺。
贺新郎（端午和前韵）
勿翁（宋代）

庭外潇潇雨。对空山、再度端阳，悄无情绪。旧日文君今瘦损，寻旧曲、不成腔谱。更不周郎回顾。尚喜庭萱春未老，捧蒲觞、细细歌金缕。儿女醉，笑还语。

醉余更作婆娑舞。又谁知、灵均心事，菊英兰露。最苦当年哀郢意，因甚夫君未许。却枉使、蛾眉见妒。在再章台才十载，笑关河、失报应旁午。愁读到，楚辞句。
句 其六
李清照（宋代）

两汉本继绍，新室如赘疣。
谒梅公墓
周紫芝（宋代）

当年蛮锦织梅花，此日苍藤立暝鸦。白水碑残犹结客，颍州兵乱已无家。

何年有客常留剑，举世知谁可押衙。我一举杯浇马鬣，更从底处问侯芭。
次徐径坂四言韵
赵汝腾（宋代）

欹枕肱曲，匮藏美玉。
造道高深，庭草交绿。
中庸致曲，学记琢玉。
子过仙柯，瞻彼淇绿。
晚晴
陈与义（宋代）

幽卧不知晴，樯梢见斜日。
披衣起四望，天际山争出。
光辉渚蒲净，意气沙鸥逸。
避盗半九围，两脚不遗力。
川陵各异态，艰难常一律。
胡为作弧矢，前圣意莫诘。
岂知百代后，反使奸宄密。
腐儒徒叹嗟，救币知无术。
人生如归云，空行杂徐疾。
薄暮俱到山，各不见踪迹。
念此百年内，可复受忧戚。
林木方翳然，放怀陶兹夕。
长安春
白居易（唐代）

青门柳枝软无力，东风吹作黄金色。
街东酒薄醉易醒，满眼春愁销不得。
晓发芙蓉村
端木国瑚（清代）

飞翠失空山，游梦兀然醒。人语夜堂深，帘白镫犹炯。

寒暖戒衣装，共取芙蓉径。绿树脱苍烟，远媚溪光静。

鸠啼雨后声，山认云边影。村引碧阴高，壑度香风永。

雁峰落何处，四十九盘岭。
正月二十六日偶与数客野步嘉祐僧舍东南野人
苏轼（宋代）

缥带缃枝出绛房，绿阴青子送春忙。
涓涓泣露紫含笑，焰焰烧空红佛桑。
落日孤烟知客恨，短篱破屋为谁香。
主人白发青裙袂，子美诗中黄四娘。
上皇西巡南京歌十首·其五
李白（唐代）

万国同风共一时，锦江何谢曲江池。
石镜更明天上月，后宫亲得照蛾眉。
题杜少陵草堂图
邹登龙（宋代）

背郭好林塘，诛茅作草堂。因吟白鸦谷，为卜碧鸡坊。

笼竹和烟净，江梅带雪香。四松经丧乱，阅世几风霜。
和南涧叔见寄
刘黻（宋代）

五年风雨别，家信忆浮沈。
独隐金仙屋，谁明铁汉心。
粤邻蛮瘴恶，蜀急客忧深。
此地无黄犬，朝朝说寄音。
林景云参学
薛嵎（宋代）

一门四世同堂乐，门外传呼释褐归。
自此高车访游旧，屏将呵从叩渔扉。
三冬晴暖春寒在，千里诗书野意违。
又说携琴搜逸谱，休嫌古调按今徽。
癸丑村居除夕
何吾驺（明代）

溪光冉冉独长眠，抱膝酣看树杪烟。风雨梦中过一岁，藤萝洲上送残年。

青山长得酬杯酒，白雪何人问简编。煮茗幽窗春亦好，深居宁肯受人怜。
给孤长者
释云（宋代）

远迓瞿昙至给孤，竚聆有法为开敷。
早知是法应须舍，好请乘时出帝都。
地安门外观荷花登酒楼和秋士
周赓盛（清代）

西池玉蝀波千尺，黄鹄低飞啄菱实。别有北湖千顷陂，万柄荷花净如拭。

虾菜亭前酒客豪，酒旗十幅当风挑。长安酒人啸俦侣，蹇驴游策纷相要。

南州孺子居邻近，暇日辄思纡胜引。更拈法曲唱玲珑，白日黄鸡此中尽。

酒人几辈河朔才，逃暑我亦寻花来。花香绕楼楼在水，楼头词客歌声起。

西山白云落酒杯，望断江南罨画里。江南词客歌采莲，田田绀叶摇风圆。

判花纵酒一怅惘，夜梦已落江湖边。碧筒传杯饮秋露，贴玉团团堕寒免。

君不见东华十丈软红尘，都是朝官马蹄路。
与定师话别六言 其三
释道潜（宋代）

出海涛雷方震，横江雪阵如山。一叶舟轻飞燕，飘然掠水东还。
献岁燕宫臣诗
杨广（隋代）

三元建上京，六佾宴吴城。朱庭容卫肃，青天春气明。

朝光动剑彩，长阶分佩声。酒阑钟磬息，欣观礼乐成。
赵松雪画苕溪清远图
张昱（元代）

吴兴元是水晶宫，楼阁溪山罨画中。酒舫载过寒食节，舞衫吹画鲤鱼风。

当时乐事谁能见，此日王孙自不同。亭下鸥波如有感，行云犹在玉尊空。
题壁
佚名（宋代）

白塔桥边卖地经，长亭短驿甚分明。
如何只说临安路，不较中原有几程。
赞三宝
释印肃（宋代）

圆光应现无心物，大地山河恰似无。
骊珠一颗非非相，信者权将作画图。
忆昔
范成大（宋代）

铅刀曾齿莫邪铦，游倦归欤雪满髯。柳带受风元不结，荷盘承露竟无黏。

逢场鼓笛如灰冷，送老齑盐似蜜甜。留得本来真面目，行藏何假问龟占。
满江红 吊向烈女墓
陆进（清代）

蔓草荒烟，问谁氏、断碑磨灭。争道是、向家幼女，持贞矢节。

待字年时身未嫁，于归欲赋夫先没。却等閒、不说未亡人，心如铁。

私恩少，情偏切。大义凛，志尤决。尽满腔孤愤，刀痕迸裂。

地下青燐应烈焰，闺中红粉成英杰。只年年、寒食杜鹃啼，流红血。
自题
连文凤（宋代）

每恨诗才短，吟来两目昏。
虽然五七字，难似万余言。
雅道扶不起，苦心谁共论。
几回风雨夜，哭杀杜陵魂。
奉和陶庵世父留题有竹别业韵六首 其四
沈周（明代）

人爱吾庐吾亦爱，秋原风物带晴川。兰甘幽约宜阶下，竹助清晴要水边。

只好荫茅同背郭，何须蓄石慕平泉。苦吟自觉多新病，华发时笼煮药烟。
败帘六韵
吴融（唐代）

有客编来久，弥年断不收。不堪风作候，岂复燕为雠。

尽见三重阁，难迷百尺楼。伴灯微掩梦，兼扇劣遮羞。

零落亡珠缀，殷勤谢玉钩。凉宵何必卷，月自入轩流。
祈雨有感
史俊卿（宋代）

亢旱田禾稿，心香祷列仙。
沛来三寸雨，感动九重天。
却扇清无暑，挥锄庆有年。
神功归大造，志喜在吟篇。
松江亭
王禹偁（宋代）

登临陡觉挹尘埃，时有清风飒满怀。
螮蝀一条连古岸，玻璃万倾自天来。
寒光浩渺轻烟阔，绿玉参差远岫排。
南指闽山犹万里，远人归兴正无涯。
梅花喜神谱·烂熳二十八枝
宋伯仁（宋代）

十鑽无遗策，宁免刳肠忧。
何如隐莲叶，千岁成仙游。
城楼望春
刘敞（宋代）

高楼新雪后，春意已端倪。绕石泉声急，围城柳色齐。

滞流贪适兴，幽僻懒招携。旧种桃千树，春游豫恐迷。
送梁藤州广誉解组还朝兼简葛子章卢伯真
曾丰（宋代）

乾道淳熙间，随牒公之邑。
我闲时曳裾，公喜当折屐。
过从未多时，情好已相得。
功名打门催，马首遽湖北。
一为卢溪留，便作弱水隔。
解后五羊城，恍如不相识。
初惊面颜苍，徐视髭鬓黑。
款曲遍谘诹，交游半凄恻。
一别十五年，种种事非昔。
更著一回别，又岂胜叹息。
梅雨逗谈机，槐风速行色。
愁边更添愁，客里仍送客。
笑骑五马归，郎省平步入。
天南九万里，谁得碍鹏翼。
语离当有诗，颂德似无益。
清晖百尺虹，方广千丈碧。
高盖山下松，极乐岩里石。
一切奇杰观，无不入我集。
转眼虽寥寥，扪胸犹历历。
公归为致言，久疏颇关忆。
老葛年少卢，亦有风月癖。
唱酬旧知音，来往今扫迹。
相逢问撙斋，依旧四立壁。
送姚安之赴任秋浦
罗隐（唐代）

官罢春坊地象雷，片帆高指贵池开。五侯水暖鱼鳞去，

九子山晴雁叙来。江夏黄童徒逞辩，广都庞令恐非才。

到头称意须年少，赢得时光向酒杯。
登永平城楼
史梦兰（清代）

风雨孤城暮，危楼接太清。乱山肥子国，野水汉家营。

飞鸟冲烟出，长虹压浦明。古来征战地，凭吊不胜情。
自和六绝句 其三
李彭（宋代）

水荇芦芽相纬经，倦飞翠碧暂来停。含毫未下无新句，安得毫端飞迅霆。
宗学寓宿贻谢任宿
吕颐浩（唐代）

煌煌文德门，绛殿高巍巍。朔望奉朝谒，自觉身光辉。

吾家济水南，旧隐掩双扉。三径虽就荒，松菊犹依依。

归欤怀魏阙，倦宦念东归。游子行未已，江湖雁南飞。

去就两无策，踌躇送残晖。
颂古三十首 其一
释怀深（宋代）

头陀饮光，多闻庆喜。合掌擎拳，难兄难弟。一朝狭路两相逢，裂转双睛无处避。

便向门前倒刹竿，丈夫自有冲天志。
与李承萁容贯楚云台联诗 其二
陈献章（明代）

游走东南未有公，真成冀牝马群空。共推贾谊年方少，更说相如赋最工。

献策未曾登汉阁，当垆时复笑临邛。乾坤何处还高步，先到罗浮四百峰。
三河道中
王晖（宋代）

路入龙游不见山，纵横阡陌瀔江边。
穿篱残笋如攒槊，夹道寒花似火热。
次韵和寄
刘敞（宋代）

讲业儒林璧水开，望亲云下想徘徊。平原日暖歌鸰在，横陇风高听雁来。

隐几郡斋閒主诺，荐羞家府乐循陔。何时乞得归宁告，对袭班衣捧庆杯。
秘省再会次韵
文天祥（宋代）

蓬莱春宴聚文星，多荷君恩锡百朋。
四座衣冠陪贺监，一时梁百盛吴兴。
图书光动青藜杖，人物温如古玉升。
好是木天新境界，萤窗容我种金灯。
雨夜思子虡
陆游（宋代）

兀兀过遥夜，悠悠拥破衾。
峭寒侵病骨，残雨滴愁心。
人别易千里，书来真万金。
醉眠差似可，谁与伴孤斟？
曹叔方以久客夜吟题请予赋诗
张元升（清代）

清漏迢迢夜正阑，寂寥孤馆剑光寒。半天霜堕杵声急，一院月光人影单。

海国燕鸿秋思苦，湘山烽火楚城残。自怜头白不归去，空倚西风泣路难。
柳梢青（临安春会，泛舟湖中，胡帅索词，因赋）
曾觌（宋代）

花柳争春。湖山竞秀，恰近清明。绮席从容，兰舟摇曳，稳泛波平。

君恩许宴簪缨。密座促、仍多故情。一部清音，两行红粉，醉入严城。
戴仲德善诗酒过余吴中寻当游楚乘醉歌以送之
王世贞（明代）

我不能学郤氏子，为安道营剡下宅，令汝四明老狂客。

又不能学吴趋儿，为仲若卜吴中室，令我湖山长秋色。

惟有新诗书卷头，送汝扁舟凌七泽。楚天看尽歌归来，少文故事亦快哉。

壁间指点旧游处，一处同倾一百杯。
元夕
叶茵（宋代）

梦想传柑宴，村醪可试沽。
谩酬元夕尔，不复去年吾。
旧事思清汴，幽情卜紫姑。
六分春已一，秉烛步通衢。
臞庵
释道举（宋代）

竹裹蓬茅掩棘扉，主人诗瘦带宽园。
种成苜蓿先生饭，制就芙蓉隐者衣。
柳絮春江鱼婢至，荻花秋渚雁奴归。
小溪短艇能容我，先向溪隈筑约矶。
醉歌行
杜甫（唐代）

陆机二十作文赋，汝更小年能缀文。总角草书又神速，

世上儿子徒纷纷。骅骝作驹已汗血，鸷鸟举翮连青云。

词源倒流三峡水，笔阵独扫千人军。只今年才十六七，

射策君门期第一。旧穿杨叶真自知，暂蹶霜蹄未为失。

偶然擢秀非难取，会是排风有毛质。汝身已见唾成珠，

汝伯何由发如漆。春光澹沱秦东亭，渚蒲牙白水荇青。

风吹客衣日杲杲，树搅离思花冥冥。酒尽沙头双玉瓶，

众宾皆醉我独醒。乃知贫贱别更苦，吞声踯躅涕泪零。
喜迁莺·死生都怕
佚名（宋代）

死生都怕。这轮回贩骨，如何得罢。不悟真常，强生枝节，性命了达不下。有中不解，无中无里，难明真假。离万法。这本来一点，何处安搭。敢问些儿话。修真养性，如何凭执把。甚是明心，甚为见性，甚是万缘不挂。甚为明月清风，甚是玲珑脱洒了。真法告，师父慈悲，提携点化。
题紫岩寺
孟大武（宋代）

路入溪声远，秋深树影稀。
涧云藏鸟语，松露滴人衣。
诗战蜂腰怯，茶分粥面肥。
胜游殊未厌，肯为夜寒归。
于潜点砦经脱忽赤右丞战地
张宪（元代）

路回山麓交，直壁万仞立。浮岚滴空翠，下浸澄泓湿。

长峦拱天岳，坏道驶涧急。眷彼岩险势，一夫自敌十。

要地不力战，崩奔胡可戢。哀哀左辖公，马革卧原隰。

孰知王师重，戴首奉贼级。我来访战地，一恸已莫及。

日入鬼燐生，阴风国殇泣。
春日同项宗彝蒋文伟赋
刘泰（明代）

湖上韶光似酒浓，踏花重觅旧游踪。东风知我看真景，轻约春云过两峰。
客有诗挽先君者依韵答之二首 其一
卢龙云（明代）

浮世埃尘一亩宫，可怜遽问若堂封。音容永隔幽明路，涕泪虚悬旦暮钟。

野服祇伤残薜荔，秋江何用怨芙蓉。凭谁为作招魂赋，缥缈烟霞七十峰。
喜义庄族中子弟会课
安昶（清代）

不识文坛将，今知是我家。英贤欣辈出，稚子尚词华。

妙解胸中竹，清言笔底花。鹏程飞万里，应罩碧笼纱。
正月十九日四更起读朱文公年谱至天大明赋十
方回（元代）

考官蔡兹取三策，三奏赏音汪应辰。
天下未尝无识者，近来识者亦无人。
送绍兴帅汤相得请洞霄归括苍二首 其二
曾几（宋代）

谁言富贵践危机，永日深春故里归。烟雨高楼增意气，蓬莱杰阁少光辉。

向来赤舄又遵陆，此去青鞋长掩扉。画戟门东是茅宇，铃斋想像独依依。
赵虚斋挽诗 其一
林希逸（宋代）

两朝人物号耆英，九折崎岖亦饱经。几度拂衣心似石，重来曳履发如星。

争名可是因文字，转臂堪嗟失典刑。何处藏山犹有史，悲笳幽咽若为听。
和过张祜处士丹阳故居
陆龟蒙（唐代）

胜华通子共悲辛，荒径今为旧宅邻。一代交游非不贵，

五湖风月合教贫。魂应绝地为才鬼，名与遗编在史臣。

闻道平生多爱石，至今犹泣洞庭人。
庚子中秋
丁毓英（清代）

夜静空庭雁唳群，商声偏送枕边闻。无家正值沧桑变，有泪难禁骨肉分。

极目乡云侬陟屺，惊心烽火婿从军。那堪又到中秋节，寂寞兰闺万绪纷。
绝句九首
张耒（宋代）

千林黄叶总飞霜，寂历疏梅未肯妆。
谁信轮囷卧山木，心知九地有微阳。
上政府五首
郭印（宋代）

塞上烟尘永不扬，边民戌卒尽耕桑。
抗言用武真非策，唾手扶危别有方。
须信精诚能感格，由来道德本安强。
恩沾动植知多少，天使千秋保炽昌。
嘉泰三年皇后册宝十三首 其六
郊庙朝会歌辞（宋代）

虹辉灿烂，云篆绸缪。绛节前导，瑞光上浮。瑶阶玉扉，既集长秋。

钦承天宠，永荷帝休。
初十日黄仲明见过留饭却同至野趣饮茶 其二
韩淲（宋代）

山空吹雪意，草树晚天寒。烟抹忽收起，风行时坐看。

鸡声村店远，雁落市桥宽。尽道闲多病，老身还自安。
寒江上望
贯休（唐代）

荒岸烧未死，白云痴不动。极目无人行，浪打取鱼笼。
三月二十八日枣柏大士生辰六首 其二
释德洪（宋代）

二天给侍慈忍象，一虎橐经常寂光。意处世间离生灭，梦中尘劫浪遮藏。

即真不必冠巾毁，绝染何妨枣柏尝。提起超情无比句，夜来山雨落花香。
东峰杨道士所惠万年松置之箧中时一玩之以寄
王履（宋代）

间气何私汝，无人见死期。
可怜王景略，心在慕容垂。
和傅山父小园十咏
李曾伯（宋代）

宜琴宜弈尤宜酒，种竹种梅仍种莲。
意得地时不堪适，可人不只是荷天。
夏港道中
陆文圭（元代）

微暖背曝日，轻寒面受风。
人行官路侧，鹊起野田中。
细草陈根绿，疏林病叶红。
故人云水隔，来往愧衰翁
寒山赞 其一
释可湘（宋代）

一句子，少机杼。作是思惟时，吾心在何许。芭蕉叶上三更雨。
杂感诗 其一
涂天相（清代）

兀坐空堂中，万籁俱寂寞。嗒然丧我形，天地同廖廓。

微飙鸣窗罅，入耳神已觉。东西揣方隅，高下胡起落。

此心遂不静，纷然万念作。欻起立窗前，飘风卷积箨。

触目感时序，忽忽转不乐。可知物交物，牵引如绎络。

苟无大常存，动静都无著。咄哉隐几翁，槁灰焉可托。
感皇恩 癸未重午日，冶头回辔，得感皇恩一
王恽（元代）

之情也。示秀才郑彦通流水小桥横，冶头沙路。一道清阴转林坞。满襟凉润，犹是夜来新雨。幽禽＊客至、如晤语。坐荫辛夷，间挥吟尘。泽畔行歌恐良苦。人生适意，正要时情容与。却怜身处世、初无补。
出郭迎施明府值雨赋呈
李之世（明代）

东皋聊极目，一水澹盈盈。望鹢频移棹，瞻凫屡问程。

崧云犹恋辙，紫水已扬旌。岸柳迎风笑，江花夹仗明。

轻阴来晓阁，甘澍遍重城。麦陇初含穗，桑畦并擢茎。

金波呈锦练，玉轸候琴声。笳引香风远，烟消细浪平。

炎方新茂宰，邺下旧词英。徒有临风羡，芳洲采杜衡。
浣溪纱
毛珝（宋代）

绿玉枝头一粟黄。碧纱帐里梦魂香。晓风和月步新凉。
吟倚画栏怀李贺，笑持玉斧恨吴刚。素娥不嫁为谁妆。
午饭
陆游（宋代）

我望天公本自廉，身闲饭足敢求兼！破裘负日茆檐底，一碗藜羹似蜜甜。
送赵季文之湖州知事
陆友（元代）

共说佳公子，翩翩清且贤。传家存旧笏，载世有遗编。

沤鸟冲波去，苕花带雨牵。纠曹官事少，挥麈看山川。
赠吴氏甥二首
袁燮（宋代）

农夫力耕耘，岁功必倍疏。
吾儒用心苦，学业亦有秋。
圣贤有遗用，好古敏以求。
韦编至三绝，发愤穷深幽。
寝食俱相忘，此志何时休。
矧今后生辈，未脱童草俦，
刻苦犹不足，讵可思悠悠。
而母早孀居，其穷未易瘳。
殷勤抚二子，不暇为身谋。
杂然万马群，望尔为骅骝。
翕如众乐奏，望尔为天球。
勿云年尚幼，岁月如川流。
及今不加鞭，壮大徒包羞。
轻璧惜寸阴，前哲勤进修。
勉尔务谨重，戒尔无轻浮。
人百已千之，庶解而母忧。
城东醉归深夜复呼酒作此诗
陆游（宋代）

冬夜走马城东回，追风逐电何雄哉！五门鼓动灯火闹，意气忽觉如章台。
归来脱靴靴满霜，月明如水浸野堂。
梅花满手不可负，催炽兽炭传清觞。
书生所怀未易料，会与君王扫燕赵。
只愁渐老不禁寒，卧载辎车君勿笑。
贺许宰伯诩再考
王迈（宋代）

宰官才具万人豪，鸡小如何下得刀。
奏课再经书上上，理繁祗见辦多多。
抽囊有卷牛腰重，装橐无金马骨高。
欲贺政成怜我懒，篇诗付与邑人歌。
题画雪雀 其一
韩驹（宋代）

寂寂黄山处士居，空林急雪鸟相呼。不知此子何由见，归与先生作画图。
颂一百则
释重顯（宋代）

却请和尚道，虎头生角出荒草。
十洲春尽花凋残，珊瑚树林日杲杲。
辛亥去国陈宗之胡希圣送行避谤不敢见希圣赠
刘克庄（宋代）

屡叩龙墀自免冠，虺隤初喜卸华鞍。
病疏宾客麾之去，老爱儿华遗以安。
夙昔赐茶邻御座，即今送菜仰园官。
萧然几案无书册，时取君诗反覆看。
村居 其三
董兆熊（清代）

东冈有田舍，云是隐君门。障日借邻树，避人居远村。

用悭囊讳涩，汲少井难浑。吾欲从之往，相依长子孙。